8
Jisas Nida Na Pukuni Naghoi Pris
1 Na fata ke hutu koragna na komi fata kiti titionoa irangeni, ighita e mono nida na pukuni naghoi pris ke nohe kori thevu madothogna na sapei vunaghi nigna a God i popo. 2 Ingengeni imanea ke agutu tagna na vido ke tabu puala, iangeni na pukuni vathe ke tabu ke sokaraghinia a God, boi na komi tinoni.
3 Ighita kati adoa ghohi na agutu nidia na komi pukuni naghoi pris, bali hea na komi sosoni a God, mena eia mua na komi havughaghi itagna. Na vunegna iangeni, e naba nida na pukuni naghoi pris, a Jisas, keda mono nigna na fata bali hea God. 4 Gi imanea keda mono kori maramagna, boi tangomana keda pris eigna na komi pris ke sethe kori vikegna a Livai kena kidi mono ghohi bali hea na komi sosoni a God leghuagna na komi vetula nigna a Moses. 5 Nidia na agutu kena eia kori maramagna vaghagna na totoghalegna na hava ke pukuni tutuni i popo. Ighita kati adoa iaani ke tutuni eigna kori vido a Moses ke kaikaliti bali agutua na vathe tapole ke tabu, a God ke haghore heta itagna vaghagna iaani, “O dodoro toetoke eigna koda agutua leghua na totoghale ku tuhu vanigho kori suasupa.” 6 Keana na agutu nigna na pris a God ke vahia a Jisas eigna keda eia, iangeni ke nagho vano tagna na agutu kena eia na komi pris kori maramagna. Ma na taluhaghore haehathe ke mathangani a Jisas ke hatia tagna a God vanira nigna na komi tinoni ke toke vano tagna na taluhaghore haehathe haulaghi. Iangeni e tutuni eigna na komi fata ke taluhaghorea na taluhaghore haehathe ke mathangani e toke vano tagna na komi fata ke taluhaghorea na taluhaghore haehathe haulaghi.
7 Gi keda boi hahi sa fata tagna na taluhaghore haehathe haulaghi, teo sa vunegna a God keda eia na taluhaghore haehathe ke mathangani. 8 Keana a God ke reghia ke boi pukuni toke me titiono vaghagna iaani,
“Inau a Lod ku veleghamu, tagna na maghavu keda mai
inau kuda eia na taluhaghore haehathe ke mathangani
itadia na komi tinonidia Israel
mi tadia mua na komi tinonidia Jiuda.
9 Na taluhaghore iangeni keda boi vaghagna na taluhaghore haehathe haulaghi
ku eia tadia ara hutudia,
kori vido ku hathera mu batura au i Ijip.
Na taluhaghore haehathe ke mathangani keda tavogha,
eigna ara hutudia kena boi leghua na taluhaghore haehathe haulaghi ku eia tadia.
Ma na vunegna iangeni, inau ku taveti sanira.
10 Na taluhaghore haehathe ke mathangani kuda eia
itadia na komi tinonidia Israel
tagna na maghavu keda mai iangeni keda vaghagna iaani:
Inau kuda boa na komi nigua na vetula kori ghaghanadia,
mu risora kori hehedia.
Inau kuda nidia na God,
mi imarea kedana nigua na komi tinoni.
11 Kori maghavu iangeni, teo ahai itadia keda velepuhira na komi tinoni kori melehagna,
ba na komi tinoni kori vikegna eigna kedana adoa a Lod God,
eigna imarea kedana adou ghohi inau.
Iangeni keda tutuni eidia imarea gougovu
kena hai tinoni ma na komi tinoni kena nagho.
12 Inau kuda talutavogha na komi fata ke dika kena eia,
mu kuda boi ghoi togha mua na komi paluhadia.”
13 Kori vido a God ke velea na taluhaghore haehathe iaani ke mathangani, imanea ke tatelia na taluhaghore ke eia i hau ke haulaghi ghohi. Mi ghita kati adoa na hava ke haulaghi me haga dika, kenughua e teo ghohi.